Није сигурно да ли ће и када бити организовано наредно издање Беосонга и српског избора за представника на Песми Евровизије уопште. Убрзо по завршетку Беосонга 2013. и непроласку срспких представница у финале шоуа, говорило се о евентуалном одустајању од такмичења. Разлог томе били су финансијски проблеми. Крајем септембра исте године, генерални директор РТС-а Александар Тијанић изјавио је да би, иако одлазак у Данску кошта око 350.000 евра, држава требало да учини све што може да до учешћа дође. Нагласио је и да је у питању такмичење на којем Србија много боље пролази од појединих спортских манифестација, као и да спонзори и рекламе покривају већину трошкова — око 200.00 евра.